title: Regulamentul de punere în aplicare (UE) 2018/1123 al Comisiei din 10 august 2018 de autorizare a introducerii pe piață a clorurii de 1-metilnicotinamidă ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE.)

text:
                  13.8.2018

                  RO

                  Jurnalul Oficial al Uniunii Europene

                  L 204/41

         REGULAMENTUL DE PUNERE ÎN APLICARE (UE) 2018/1123 AL COMISIEI
         din 10 august 2018
         de autorizare a introducerii pe piață a clorurii de 1-metilnicotinamidă ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piață pe teritoriul Uniunii.

                     (2)

                     Regulamentul de punere în aplicare (UE) 2017/2470 al Comisiei (2), care stabilește o listă a Uniunii cu alimentele noi autorizate, a fost adoptat în temeiul articolului 8 din Regulamentul (UE) 2015/2283.

                     (3)

                     În temeiul articolului 12 din Regulamentul (UE) 2015/2283, Comisia trebuie să decidă cu privire la autorizarea și introducerea pe piața Uniunii a unui aliment nou și cu privire la actualizarea listei Uniunii.

                     (4)

                     La 18 septembrie 2013, societatea Pharmena S.A. (denumită în continuare „solicitantul”) a înaintat o cerere către autoritățile competente din Regatul Unit în vederea introducerii clorurii de 1-metilnicotinamidă sintetice pe piața Uniunii ca ingredient alimentar nou în sensul articolului 1 alineatul (2) litera (c) din Regulamentul (CE) nr. 258/97 al Parlamentului European și al Consiliului (3). Prin cerere se solicită ca clorura de 1-metilnicotinamidă să fie utilizată în suplimentele alimentare pentru populația adultă generală, cu excepția femeilor însărcinate și a celor care alăptează.

                     (5)

                     În temeiul articolului 35 alineatul (1) din Regulamentul (UE) 2015/2283, orice cerere de introducere a unui aliment nou pe piața Uniunii care este transmisă unui stat membru în conformitate cu articolul 4 din Regulamentul (CE) nr. 258/97 și cu privire la care o decizie finală nu a fost luată înainte de 1 ianuarie 2018 este tratată ca o cerere transmisă în temeiul Regulamentului (UE) 2015/2283.

                     (6)

                     Deși cererea de introducere pe piață a clorurii de 1-metilnicotinamidă ca aliment nou în Uniune a fost transmisă unui stat membru în conformitate cu articolul 4 din Regulamentul (CE) nr. 258/97, cererea îndeplinește, de asemenea, cerințele prevăzute în Regulamentul (UE) 2015/2283.

                     (7)

                     La data de 26 noiembrie 2015, autoritatea competentă din Regatul Unit a emis raportul său de evaluare inițială. În raportul respectiv, autoritatea a ajuns la concluzia că clorura de 1-metilnicotinamidă îndeplinește criteriile privind ingredientele alimentare noi, prevăzute la articolul 3 alineatul (1) din Regulamentul (CE) nr. 258/97.

                     (8)

                     La 11 decembrie 2015, Comisia a transmis raportul de evaluare inițială celorlalte state membre. Alte state membre au formulat obiecții motivate în termenul de 60 de zile prevăzut la articolul 6 alineatul (4) primul paragraf din Regulamentul (CE) nr. 258/97 cu privire la siguranța și toleranța clorurii de 1-metilnicotinamidă, mai ales în ceea ce privește efectele asupra sănătății consumatorilor ale aportului de 1-MNA pe termen lung, ținând seama în special de aportul de niacină din regimul alimentar, inclusiv suplimentele alimentare.

                     (9)

                     Având în vedere obiecțiile ridicate de celelalte state membre, Comisia a consultat, la 11 august 2016, Autoritatea Europeană pentru Siguranța Alimentară (denumită în continuare „autoritatea”), solicitându-i să efectueze o evaluare suplimentară a clorurii de 1-metilnicotinamidă ca ingredient alimentar nou în conformitate cu Regulamentul (CE) nr. 258/97.

                     (10)

                     La 20 septembrie 2017, autoritatea a adoptat un „Aviz științific privind siguranța clorurii de 1-metilnicotinamidă ca aliment nou în conformitate cu Regulamentul (CE) nr. 258/97” (4). Avizul în cauză, deși elaborat și adoptat de EFSA în temeiul Regulamentului (CE) nr. 258/97, este în conformitate cu cerințele de la articolul 11 din Regulamentul (UE) 2015/2283.

                     (11)

                     Avizul respectiv oferă suficiente motive pentru a se stabili că clorura de 1-metilnicotinamidă pentru utilizările și la nivelurile de utilizare propuse, atunci când este utilizată ca ingredient în suplimentele alimentare, respectă dispozițiile articolului 12 alineatul (1) din Regulamentul (UE) 2015/2283.

                     (12)

                     La 25 ianuarie 2018, solicitantul a prezentat Comisiei o cerere de protecție a datelor care constituie obiectul dreptului de proprietate pentru o serie de studii prezentate în sprijinul cererii, și anume metodele analitice (5), un studiu de toxicitate și farmacocinetic la animale (6), un studiu farmacocinetic la oameni (7), un test pe micronucleu in vitro pe limfocite din sânge uman (8), un studiu al metabolismului grăsimilor la oameni (9), un test de 90 de zile de toxicitate orală subcronică (10), precum și un studiu al biodisponibilității unei doze unice la oameni (11).

                     (13)

                     La 18 februarie 2018, autoritatea a considerat că, în elaborarea avizului său privind clorura de 1-metilnicotinamidă ca aliment nou, metodele analitice au servit drept bază pentru a stabili specificațiile și compoziția 1-metinicotinamidei, studiul privind testul pe micronucleu in vitro pe limfocite din sânge uman a servit drept bază pentru a se ajunge la concluzia că nu existau preocupări cu privire la genotoxicitatea clorurii de 1-metilnicotinamidă, iar studiul de 90 de zile de toxicitate orală a servit drept bază pentru a stabili un punct de referință și pentru a evalua dacă limita de expunere în raport cu aportul maxim propus de clorură de 1-metilnicotinamidă pentru oameni este suficientă.

                     (14)

                     În urma primirii avizului autorității, Comisia a cerut solicitantului clarificări suplimentare cu privire la justificarea oferită în ceea ce privește afirmația sa legată de deținerea dreptului de proprietate asupra studiilor, care erau nepublicate la momentul depunerii cererii, și la afirmația sa conform căreia acesta are un drept exclusiv de a face trimiteri la studiile respective, astfel cum se menționează la articolul 26 alineatul (2) literele (a) și (b) din Regulamentul (UE) 2015/2283.

                     (15)

                     Solicitantul a declarat, de asemenea, că, la momentul în care a fost depusă cererea, el deținea drepturi de proprietate sau drepturi exclusive de a face trimiteri la studiile în cauză în temeiul legislației naționale și că, prin urmare, părțile terțe nu puteau să aibă acces sau să utilizeze studiile respective în mod legal. Comisia a evaluat toate informațiile furnizate de către solicitant și a considerat că solicitantul a justificat în mod suficient îndeplinirea cerințelor prevăzute la articolul 26 alineatul (2) din Regulamentul (UE) 2015/2283.

                     (16)

                     În consecință, în conformitate cu articolul 26 alineatul (2) din Regulamentul (UE) 2015/2283, metodele analitice ale clorurii de 1-metilnicotinamidă, studiul privind testul pe micronucleu in vitro pe limfocite din sânge uman și studiul de 90 de zile de toxicitate orală subcronică cuprinse în dosarul solicitantului nu ar trebui să fie utilizate de autoritate în favoarea unui solicitant ulterior pentru o perioadă de cinci ani de la data intrării în vigoare a prezentului regulament. În consecință, introducerea pe piața Uniunii a alimentului nou autorizat prin prezentul regulament ar trebui să fie limitată la solicitantul în cauză pe o perioadă de cinci ani.

                     (17)

                     Cu toate acestea, restrângerea autorizării acestui aliment nou și a trimiterii la studiile cuprinse în dosarul solicitantului pentru utilizarea exclusivă a solicitantului nu împiedică alți solicitanți să solicite o autorizație de introducere pe piață pentru același aliment nou, cu condiția ca cererea lor să se bazeze pe informații obținute în mod legal în afara dosarului solicitantului, care să justifice autorizarea în temeiul prezentului regulament.

                     (18)

                     Ținând seama de utilizarea preconizată în suplimentele alimentare pentru populația adultă generală, precum și de faptul că cererea de autorizare exclude femeile însărcinate și pe cele care alăptează, suplimentele alimentare care conțin clorură de 1-metilnicotinamidă ar trebui să fie etichetate în mod corespunzător.

                     (19)

                     Directiva 2002/46/CE a Parlamentului European și a Consiliului (12) stabilește cerințele pentru suplimentele alimentare. Utilizarea clorurii de 1-metilnicotinamidă ar trebui autorizată fără a aduce atingere respectivei directive.

                     (20)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1

               (1)   Se include clorura de 1-metilnicotinamidă, cu specificațiile din anexa la prezentul regulament, în lista cu alimente noi autorizate a Uniunii, stabilită în Regulamentul de punere în aplicare (UE) 2017/2470.

               (2)   Pentru o perioadă de cinci ani de la data intrării în vigoare a prezentului regulament numai solicitantul inițial:

                           Societatea: Pharmena S.A.;

                           Adresă: ul. Wolczanska 178, 90 530 Lodz, Polonia;

                     este autorizat să introducă pe piața Uniunii alimentul nou menționat la alineatul (1), cu excepția cazului în care un solicitant ulterior obține autorizația pentru alimentul nou, fără a face trimitere la datele protejate în temeiul articolului 2 din prezentul regulament sau cu acordul Pharmena S.A.

               (3)   Rubrica din lista Uniunii menționată la alineatul (1) include condițiile de utilizare și cerințele privind etichetarea stabilite în anexa la prezentul regulament.

               (4)   Autorizația prevăzută în prezentul articol nu aduce atingere dispozițiilor Directivei 2002/46/CE.

            Articolul 2
            Studiile cuprinse în dosarul de cerere, pe baza cărora autoritatea a evaluat alimentul nou menționat la articolul 1, asupra cărora solicitantul susține că deține drepturile de proprietate și în absența cărora protecția datelor nu ar fi putut să fie autorizată, nu pot fi utilizate în favoarea unui solicitant ulterior pentru o perioadă de cinci ani de la data intrării în vigoare a prezentului regulament în absența acordului societății Pharmena S.A..

            Articolul 3
            Anexa la Regulamentul de punere în aplicare (UE) 2017/2470 se modifică în conformitate cu anexa la prezentul regulament.

            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 august 2018.

                  Pentru Comisie

                  Președintele

               Jean-Claude JUNCKER

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).

            (4)  EFSA Journal 2017; 15(10):5001.

            (5)  Raport intern al societății nepublicat.

            (6)  Przybyła, M., 2013, raport nepublicat.

            (7)  Proskin, H.M., 2008, raport nepublicat.

            (8)  Stepnik, M., 2012, raport nepublicat.

            (9)  Cossette, M., 2009, raport nepublicat.

            (10)  Ford, J. A., 2014, studiu nepublicat.

            (11)  Dessouki, E., 2013, studiu nepublicat.

            (12)  Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (JO L 183, 12.7.2002, p. 51).

            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:

                        1.

                        Următoarea ultimă coloană se adaugă în Tabelul 1 (Alimente noi autorizate):
                        „Protecția datelor”

                        2.

                        Următoarea rubrică se inserează în Tabelul 1 (Alimente noi autorizate) în ordine alfabetică:

                                    Aliment nou autorizat

                                    Condițiile în care poate fi utilizat alimentul nou

                                    Cerințe specifice suplimentare privind etichetarea

                                    Alte cerințe

                                    Protecția datelor

                                    „Clorură de 1-metilnicotinamidă

                                       Categorie specifică de alimente

                                       Niveluri maxime

                                    Denumirea alimentului nou de pe eticheta produselor alimentare care îl conțin este «Clorură de 1-metilnicotinamidă».
                                    Suplimentele alimentare care conțin 1-metilnicotinamidă trebuie să poarte următoarea mențiune:
                                    Acest supliment alimentar ar trebui să fie utilizat numai de către adulți, cu excepția femeilor însărcinate și a celor care alăptează

                                    Autorizat la 2 septembrie 2018. Această includere se bazează pe dovezi științifice și date științifice care fac obiectul unui drept de proprietate, protejate în conformitate cu articolul 26 din Regulamentul (UE) 2015/2283.
                                    Solicitant: Pharmena S.A., Wolczanska 178, 90 530 Lodz, Polonia. Pe perioada protecției datelor, alimentul nou «Clorură de 1-metilnicotinamidă» este autorizat pentru introducerea pe piață pe teritoriul Uniunii numai de către Pharmena S.A., cu excepția cazului în care un solicitant ulterior obține autorizația pentru alimentul nou fără a face trimitere la dovezile științifice sau datele științifice care fac obiectul unui drept de proprietate, protejate în conformitate cu articolul 26 din Regulamentul (UE) 2015/2283, sau cu acordul Pharmena S.A.
                                    Data de încheiere a protecției datelor: 2 septembrie 2023.”

                                    Suplimente alimentare, astfel cum sunt definite în Directiva 2002/46/CE, destinate populației adulte, cu excepția femeilor însărcinate și a femeilor care alăptează

                                    58 mg/zi

                        3.

                        Următoarea rubrică se inserează în tabelul 2 (Specificații) în ordine alfabetică:

                                    Alimente noi autorizate

                                    Specificație

                                    „Clorură de 1-metilnicotinamidă

                                       Definiție:

                                    Denumire chimică: Clorură de 3-carbamoil-1-metil-piridiniu
                                    Formula chimică: C7H9N2OCl
                                    Nr. CAS: 1005-24-9
                                    Masa moleculară: 172,61 Da

                                       Descriere

                                    Clorura de 1-metilnicotinamidă este un solid cristalin alb sau albicios, produs printr-un proces de sinteză chimică.

                                       Caracteristici/Compoziție

                                    Aspect: Solid cristalin alb sau albicios
                                    Puritate: ≥ 98,5 %
                                    Trigonelină: ≤ 0,05 %
                                    Acid nicotinic: ≤ 0,10 %
                                    Nicotinamidă: ≤ 0,10 %
                                    Impuritatea necunoscută cea mai mare: ≤ 0,05 %
                                    Suma impurităților necunoscute: ≤ 0,20 %
                                    Suma tuturor impurităților: ≤ 0,50 %
                                    Solubilitate: solubil în apă și metanol. Practic insolubil în 2-propanol și diclormetan
                                    Umiditate: ≤ 0,3 %
                                    Pierdere prin uscare: ≤ 1,0 %
                                    Reziduu la calcinare: ≤ 0,1 %

                                       Solvenți reziduali și metale grele

                                    Metanol: ≤ 0,3 %
                                    Metale grele: ≤ 0,002 %

                                       Criterii microbiologice:

                                    Număr total de microorganisme aerobe: ≤ 100 UFC/g
                                    Mucegaiuri/drojdii: ≤ 10 UFC/g
                                    Enterobacterii: absente în 1 g

                                       Pseudomonas aeruginosa: absente în 1 g

                                       Staphylococcus aureus: absente în 1 g
                                    UFC: Unități formatoare de colonii”


title: Regulamentul de punere în aplicare (UE) 2018/1232 al Comisiei din 11 septembrie 2018 de modificare a Regulamentului de punere în aplicare (UE) nr. 1354/2011 în ceea ce privește contingentele tarifare din Uniune pentru carnea de oaie și de capră originară din Norvegia și din Noua Zeelandă

text:
                  14.9.2018

                  RO

                  Jurnalul Oficial al Uniunii Europene

                  L 231/13

         REGULAMENTUL DE PUNERE ÎN APLICARE (UE) 2018/1232 AL COMISIEI
         din 11 septembrie 2018
         de modificare a Regulamentului de punere în aplicare (UE) nr. 1354/2011 în ceea ce privește contingentele tarifare din Uniune pentru carnea de oaie și de capră originară din Norvegia și din Noua Zeelandă
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187 literele (a) și (b),
         întrucât:

                     (1)

                     Regulamentul de punere în aplicare (UE) nr. 1354/2011 al Comisiei (2) prevede deschiderea contingentelor tarifare anuale din Uniune pentru importul de ovine și de caprine și pentru importul de carne de oaie și de capră, inclusiv cele originare din Norvegia și din Noua Zeelandă.

                     (2)

                     Articolul 4 din Regulamentul de punere în aplicare (UE) nr. 1354/2011 prevede că gestionarea contingentelor tarifare deschise prin regulamentul respectiv se efectuează în conformitate cu articolele 49-54 din Regulamentul de punere în aplicare (UE) 2015/2447 al Comisiei (3).

                     (3)

                     Regulamentul de punere în aplicare (CE) nr. 992/95 al Consiliului (4) prevede deschiderea unor contingente tarifare anuale din Uniune pentru importul de anumite produse agricole originare din Norvegia. Articolul 3 din regulamentul menționat prevede că gestionarea contingentelor tarifare deschise prin regulamentul respectiv se efectuează în conformitate cu articolele 49-54 din Regulamentul de punere în aplicare (UE) 2015/2447.

                     (4)

                     Uniunea Europeană și Norvegia au încheiat un acord sub formă de schimb de scrisori privind preferințele comerciale suplimentare pentru produsele agricole („acordul cu Norvegia”). Acordul cu Norvegia a fost aprobat, în numele Uniunii, prin Decizia (UE) 2018/760 a Consiliului (5).

                     (5)

                     Acordul cu Norvegia urmează să intre în vigoare în prima zi a celei de a treia luni următoare datei de depunere a ultimului instrument de aprobare. Ultima depunere a fost efectuată la 16 iulie 2018. Prin urmare, acordul cu Norvegia urmează să intre în vigoare la 1 octombrie 2018. Anexa IV la acordul cu Norvegia prevede comasarea a două contingente de produse încadrate la codurile NC 0210 și 0204, prevăzute în Regulamentul (CE) nr. 992/95 și, respectiv, în Regulamentul de punere în aplicare (UE) nr. 1354/2011, într-un contingent tarifar unic.

                     (6)

                     În interesul clarității și al securității juridice, acest contingent tarifar unic ar trebui deschis și gestionat în conformitate cu Regulamentul (UE) nr. 952/2013 al Parlamentului European și al Consiliului (6). Prin urmare, contingentul tarifar al produselor originare din Norvegia încadrate la codul NC 0204 ar trebui eliminat simultan din Regulamentul de punere în aplicare (UE) nr. 1354/2011 pe baza Regulamentului (UE) nr. 1308/2013.

                     (7)

                     Noul regulament care deschide contingentul tarifar unic pentru importurile originare din Norvegia, care urmează a fi adoptat în temeiul Regulamentului (UE) nr. 952/2013, se va aplica de la 1 octombrie 2018. Așadar, modificarea corespunzătoare a Regulamentului de punere în aplicare (UE) nr. 1354/2011 ar trebui să se aplice de la aceeași dată.

                     (8)

                     Odată cu aderarea Republicii Croația, teritoriul vamal al Uniunii s-a extins. Prin urmare, în temeiul normelor Organizației Mondiale a Comerțului (OMC), Uniunea a deschis negocieri cu membrii OMC care au drepturi de negociere cu statul membru aderent, pentru a ajunge la un acord privind ajustările compensatorii.

                     (9)

                     Acordul sub forma unui schimb de scrisori între Uniunea Europeană și Noua Zeelandă în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) din 1994 referitor la modificarea concesiilor din lista de angajamente a Republicii Croația în cursul procesului său de aderare la Uniunea Europeană („acordul cu Noua Zeelandă”) a fost parafat la 18 mai 2017. Decizia (UE) 2017/1363 a Consiliului (7) a autorizat semnarea acordului respectiv, acordul fiind încheiat prin Decizia (UE) 2018/1030 a Consiliului (8). Acordul cu Noua Zeelandă prevede adăugarea la contingentul tarifar anual atribuit Noii Zeelande a unei cantități de 135 de tone (echivalent greutate carcasă) încadrate la codul NC 0204.

                     (10)

                     În scopul gestionării adecvate a contingentului tarifar prevăzut în Regulamentul de punere în aplicare (UE) nr. 1354/2011, cantitatea suplimentară ar trebui să devină disponibilă la 1 octombrie 2018.

                     (11)

                     Prin urmare, este necesar ca Regulamentul de punere în aplicare (UE) nr. 1354/2011 să fie modificat în consecință. Modificările ar trebui să se aplice de la data intrării în vigoare a acordurilor cu Norvegia și Noua Zeelandă.

                     (12)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) nr. 1354/2011 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 1 octombrie 2018.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 septembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  Regulamentul de punere în aplicare (UE) nr. 1354/2011 al Comisiei din 20 decembrie 2011 privind deschiderea contingentelor tarifare anuale din Uniune pentru ovine și caprine și pentru carnea de oaie și de capră (JO L 338, 21.12.2011, p. 36).

            (3)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).

            (4)  Regulamentul (CE) nr. 992/95 al Consiliului din 10 aprilie 1995 privind deschiderea și modul de gestionare ale contingentelor tarifare comunitare pentru anumite produse agricole și pescărești, originare din Norvegia (JO L 101, 4.5.1995, p. 1).

            (5)  Decizia (UE) 2018/760 a Consiliului din 14 mai 2018 privind încheierea unui acord sub forma unui schimb de scrisori între Uniunea Europeană și Regatul Norvegiei privind preferințele comerciale suplimentare pentru produsele agricole (JO L 129, 25.5.2018, p. 1).

            (6)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).

            (7)  Decizia (UE) 2017/1363 a Consiliului din 17 iulie 2017 privind semnarea, în numele Uniunii Europene, a unui acord sub forma unui schimb de scrisori între Uniunea Europeană și Noua Zeelandă în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) din 1994 referitor la modificarea concesiilor din lista de angajamente a Republicii Croația în cursul procesului său de aderare la Uniunea Europeană (JO L 191, 22.7.2017, p. 1).

            (8)  Decizia (UE) 2018/1030 a Consiliului din 13 iulie 2018 privind încheierea Acordului sub forma unui schimb de scrisori între Uniunea Europeană și Noua Zeelandă în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) din 1994 referitor la modificarea concesiilor din lista de angajamente a Republicii Croația în cursul procesului său de aderare la Uniunea Europeană (JO L 185, 23.7.2018, p. 1).

            ANEXĂ
            „

                     ANEXĂ

                        CARNE DE OAIE ȘI CARNE DE CAPRĂ [ÎN TONE (T) DE ECHIVALENT GREUTATE CARCASĂ] CONTINGENTE TARIFARE ALE UNIUNII

                                 Coduri NC

                                 Taxă «ad valorem»
                                 %

                                 Taxă specifică
                                 EUR/100 kg

                                 Număr de ordine conform principiului «primul venit, primul servit»

                                 Originea

                                 Volum anual în tone de echivalent greutate carcasă

                                 Animale vii (coeficient = 0,47)

                                 Carne de miel dezosată (1) (coeficient = 1,67)

                                 Carne de oaie dezosată (2) (coeficient = 1,81)

                                 Produse nedezosate și carcase (coeficient = 1,00)

                                 0204

                                 Zero

                                 Zero

                                 —

                                 09.2101

                                 09.2102

                                 09.2011

                                 Argentina

                                 23 000

                                 —

                                 09.2105

                                 09.2106

                                 09.2012

                                 Australia

                                 19 186

                                 —

                                 09.2109

                                 09.2110

                                 09.2013

                                 Noua Zeelandă

                                 228 389

                                 —

                                 09.2111

                                 09.2112

                                 09.2014

                                 Uruguay

                                 5 800

                                 —

                                 09.2115

                                 09.2116

                                 09.1922

                                 Chile (3)

                                 8 000

                                 —

                                 09.2125

                                 09.2126

                                 09.0693

                                 Groenlanda

                                 100

                                 —

                                 09.2129

                                 09.2130

                                 09.0690

                                 Insulele Feroe

                                 20

                                 —

                                 09.2131

                                 09.2132

                                 09.0227

                                 Turcia

                                 200

                                 —

                                 09.2171

                                 09.2175

                                 09.2015

                                 Altele (4)

                                 200

                                 —

                                 09.2178

                                 09.2179

                                 09.2016

                                    Erga omnes
                                     (5)

                                 200

                                 0104 10 30
                                 0104 10 80
                                 0104 20 90

                                 10 %

                                 Zero

                                 09.2181

                                 —

                                 —

                                 09.2019

                                    Erga omnes
                                     (5)

                                 92

               ”

               (1)  Și carne de ied.

               (2)  Și carne de capră, alta decât cea de ied.

               (3)  Contingentul tarifar pentru Chile crește cu 200 t pe an.

               (4)  «Altele» se referă la toți membrii OMC, exceptând Argentina, Australia, Noua Zeelandă, Uruguay, Chile, Groenlanda și Islanda.

               (5)  Prin «Erga omnes» se înțeleg toate originile, inclusiv țările menționate în prezentul tabel.


title: Regulamentul de punere în aplicare (UE) 2018/1234 al Comisiei din 12 septembrie 2018 de înregistrare a unei denumiri în Registrul denumirilor de origine protejate și al indicațiilor geografice protejate „Marrone di Serino”/„Castagna di Serino” (IGP)

text:
                  14.9.2018

                  RO

                  Jurnalul Oficial al Uniunii Europene

                  L 231/18

         REGULAMENTUL DE PUNERE ÎN APLICARE (UE) 2018/1234 AL COMISIEI
         din 12 septembrie 2018
         de înregistrare a unei denumiri în Registrul denumirilor de origine protejate și al indicațiilor geografice protejate „Marrone di Serino”/„Castagna di Serino” (IGP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Marrone di Serino”/„Castagna di Serino” depusă de Italia a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Marrone di Serino”/„Castagna di Serino” ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Denumirea „Marrone di Serino”/„Castagna di Serino” (IGP) este înregistrată.
            Denumirea menționată la primul paragraf identifică un produs din clasa 1.6. Fructe, legume și cereale, proaspete sau prelucrate, din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 septembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 75, 28.2.2018, p. 6.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2018/1236 al Comisiei din 13 septembrie 2018 de închidere a anchetei privind posibila eludare a taxelor antidumping instituite prin Regulamentul de punere în aplicare (UE) 2015/82 la importurile de acid citric originar din Republica Populară Chineză prin importurile de acid citric expediat din Cambodgia, declarat sau nu ca fiind originar din Cambodgia

text:
                  14.9.2018

                  RO

                  Jurnalul Oficial al Uniunii Europene

                  L 231/20

         REGULAMENTUL DE PUNERE ÎN APLICARE (UE) 2018/1236 AL COMISIEI
         din 13 septembrie 2018
         de închidere a anchetei privind posibila eludare a taxelor antidumping instituite prin Regulamentul de punere în aplicare (UE) 2015/82 la importurile de acid citric originar din Republica Populară Chineză prin importurile de acid citric expediat din Cambodgia, declarat sau nu ca fiind originar din Cambodgia
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 13 și articolul 14 alineatul (5),
         întrucât:
         1.   PROCEDURA

         1.1.   Anchetele anterioare și măsurile existente

                     (1)

                     În urma unei anchete antidumping (denumită în continuare „ancheta inițială”), Consiliul a instituit prin Regulamentul (CE) nr. 1193/2008 (2) o taxă antidumping definitivă la importurile de acid citr ic originar din Republica Populară Chineză („RPC”). Măsurile au luat forma unei taxe ad valorem cuprinse între 6,6 % și 42,7 %.

                     (2)

                     Prin Regulamentul de punere în aplicare (UE) 2015/82 (3), în urma unei reexaminări efectuate în perspectiva expirării măsurilor și a unei reexaminări intermediare parțiale (denumite în continuare „anchetele anterioare”) efectuate în temeiul articolului 11 alineatul (2) și, respectiv, al articolului 11 alineatul (3) din regulamentul de bază, Comisia Europeană (denumită în continuare „Comisia”) a menținut măsurile definitive și le-a modificat nivelul. Taxele antidumping definitive în vigoare la importurile de acid citric originar din RPC sunt cuprinse, în prezent, între 15,3 % și 42,7 % (denumite în continuare „măsurile în vigoare”).

                     (3)

                     Prin Regulamentul de punere în aplicare (UE) 2016/32 (4), Comisia, în urma unei anchete privind eludarea măsurilor efectuată în temeiul articolului 13 din regulamentul de bază, a extins taxa antidumping de 42,7 % instituită asupra importurilor de acid citric originare din Republica Populară Chineză la importurile de acid citric expediat din Malaysia, indiferent dacă acesta a fost sau nu declarat ca fiind originar din Malaysia.

               1.2.   Cererea

                     (4)

                     Comisia a primit, în temeiul articolului 13 alineatul (3) și al articolului 14 alineatul (5) din regulamentul de bază, o cerere de anchetare a unei posibile eludări a măsurilor antidumping instituite asupra acidului citric originar din RPC prin intermediul importurilor expediate din Cambodgia, indiferent dacă acesta a fost sau nu declarat ca fiind originar din Cambodgia, și de supunere a acestor importuri la înregistrare.

                     (5)

                     Cererea a fost depusă la 30 octombrie 2017 de industria europeană producătoare de acid citric.

                     (6)

                     Cererea conținea suficiente elemente de probă privind existența unei modificări a configurației schimburilor comerciale dintre Uniune, RPC și Cambodgia, care părea să fie rezultatul unei practici, al unui proces sau al unei activități pentru care nu exista un alt motiv întemeiat sau o altă justificare economică suficiente decât instituirea taxei, și anume transbordarea, cu sau fără operațiuni minore de transformare, a produsului în cauză originar din Republica Populară Chineză via Cambodgia către Uniune.

                     (7)

                     Mai mult, cererea conținea suficiente elemente de probă care indicau faptul că practica descrisă mai sus a compromis efectele corective ale măsurilor antidumping în vigoare, atât în ceea ce privește cantitățile cât și prețurile, precum și că prețurile produsului vizat de anchetă au făcut obiectul unui dumping în comparație cu valoarea normală stabilită anterior pentru produsul în cauză.

               1.3.   Produsul în cauză și produsul care face obiectul anchetei

                     (8)

                     Produsul vizat de posibila eludare este acidul citric [inclusiv citratul trisodic dihidrat („sarea de lămâie”)], care se încadrează la codurile NC ex 2918 14 00 (cod TARIC 2918140090) și ex 2918 15 00 (cod TARIC 2918150019) și care este originar din RPC (denumit în continuare „produsul în cauză”).

                     (9)

                     Produsul care face obiectul anchetei este același cu cel descris în considerentul anterior, dar expediat din Cambodgia, indiferent dacă este sau nu declarat ca fiind originar din Cambodgia, încadrat în prezent la aceleași coduri NC ca și produsul în cauză (denumit în continuare „produsul care face obiectul anchetei”).

                     (10)

                     Ancheta a arătat că acidul citric și sarea de lămâie exportate în Uniune din RPC și cele expediate din Cambodgia prezintă aceleași caracteristici fizice și chimice de bază, sunt destinate acelorași utilizări și, prin urmare, ar trebui considerate a fi produse similare în sensul articolului 1 alineatul (4) din regulamentul de bază.

               1.4.   Invitația

                     (11)

                     După ce a constatat, în urma informării statelor membre, că există suficiente elemente de probă pentru deschiderea unei anchete în temeiul articolului 13 alineatul (3) și al articolului 14 alineatul (5) din regulamentul de bază, Comisia a decis să efectueze o anchetă cu privire la o posibilă eludare a măsurilor antidumping instituite la importurile de produs în cauză originar din RPC și să supună înregistrării importurile de acid citric expediat din Cambodgia, indiferent dacă acesta este sau nu declarat ca fiind originar din Cambodgia.

                     (12)

                     Ancheta a fost deschisă prin Regulamentul de punere în aplicare (UE) 2017/2300 al Comisiei la data de 13 decembrie 2017 (5) (denumit în continuare „regulamentul de deschidere”).

               1.5.   Perioada de anchetă și perioada de raportare

                     (13)

                     Perioada de anchetă s-a desfășurat în intervalul cuprins între 1 ianuarie 2014 și 30 septembrie 2017 (denumită în continuare „perioada de anchetă” sau „PA”). Au fost colectate date pentru perioada de anchetă pentru a cerceta, printre altele, presupusa modificare a configurației schimburilor comerciale rezultată în urma continuării măsurilor și a creșterii taxelor antidumping definitive prin Regulamentul de punere în aplicare (UE) 2015/82, precum și existența unei practici, a unui proces sau a unei activități pentru care nu există un alt motiv întemeiat sau o altă justificare economică suficiente decât instituirea taxei. Pentru perioada cuprinsă între 1 octombrie 2016 și 30 septembrie 2017 (denumită în continuare „perioada de raportare” sau „PR”) au fost colectate date mai detaliate, pentru a se examina dacă importurile au compromis efectul corectiv al măsurilor în vigoare în ceea ce privește prețurile și/sau cantitățile, precum și existența dumpingului.

               1.6.   Ancheta

                     (14)

                     Comisia a informat oficial autoritățile din RPC și Cambodgia, producătorii-exportatori și comercianții din aceste țări, importatorii din Uniune cunoscuți ca fiind interesați și industria Uniunii cu privire la deschiderea anchetei. Au fost trimise chestionare/formulare de cerere de scutire producătorilor/exportatorilor din RPC și din Cambodgia, precum și importatorilor din Uniune cunoscuți de către Comisie sau care și-au manifestat interesul în termenele stabilite în considerentul 16 din regulamentul de deschidere.

                     (15)

                     Comisia a oferit părților interesate posibilitatea de a-și face cunoscut punctul de vedere în scris și de a solicita să fie audiate în termenul prevăzut în regulamentul de deschidere.

                     (16)

                     S-au primit răspunsuri la chestionare/formulare de scutire de la un producător-exportator din Cambodgia, Wang Kang Biochemical Co., Ltd. (denumit în continuare „WKB”) și de la cinci importatori din Uniune.

                     (17)

                     În martie 2018 s-a efectuat o vizită de verificare în localurile WKB.

                     (18)

                     Comisia a consultat, de asemenea, mai multe departamente și agenții guvernamentale din Cambodgia, inclusiv Ministerul Comerțului, Ministerul Finanțelor, Ministerul Industriei și Artizanatului, autoritățile vamale și Consiliul de Dezvoltare din Cambodgia.

               2.   REZULTATELE ANCHETEI

         2.1.   Considerații generale

                     (19)

                     În conformitate cu articolul 13 alineatul (1) din regulamentul de bază, evaluarea unei eventuale eludări ar trebui să fie efectuată analizându-se, în mod succesiv:

                                 —

                                 dacă a existat o modificare a configurației schimburilor comerciale între Cambodgia, RPC și Uniune,

                                 —

                                 dacă această modificare a decurs dintr-o practică, dintr-un proces sau dintr-o activitate pentru care nu exista un alt motiv întemeiat sau o altă justificare economică suficiente decât instituirea măsurilor antidumping în vigoare,

                                 —

                                 dacă au existat elemente de probă pentru a dovedi existența unui prejudiciu sau compromiterea efectelor corective ale măsurilor antidumping în vigoare în ceea ce privește prețurile și/sau cantitățile produsului care face obiectul anchetei și

                                 —

                                 dacă au existat elemente de probă care să ateste existența dumpingului în raport cu valorile normale stabilite anterior pentru produsul în cauză.

               2.2.   Modificarea configurației schimburilor comerciale

                     (20)

                     Modificările configurației schimburilor comerciale dintre Cambodgia, RPC și Uniune în cursul PA sunt analizate pe baza statisticilor privind importurile și exporturile din Cambodgia.

                     (21)

                     În cadrul consultărilor cu autoritățile vamale din Cambodgia, Comisia a primit baza de date care cuprinde toate tranzacțiile de import și de export efectuate în cadrul rubricii 2918 din Sistemul Armonizat (SA) în cursul PA. Baza de date a permis identificarea lunii și a anului pentru fiecare tranzacție în parte, descrierea rubricilor codului vamal al Cambodgiei de până la opt cifre, descrierea detaliată a produsului, denumirea exportatorului/importatorului, volumul și valoarea tranzacției, țara de import/origine/destinație.

                     (22)

                     În plus, în timpul consultărilor cu Ministerul Comerțului din Cambodgia și cu Ministerul Industriei și al Artizanatului, s-a confirmat că unicul producător-exportator cooperant din Cambodgia, WKB, este singurul exportator și producător al produsului care face obiectul anchetei existent în Cambodgia.

                     (23)

                     Produsul în cauză a fost importat în Cambodgia, atât direct din China, cât și via Thailanda și Vietnam, de către singurul producător-exportator al produsului care face obiectul anchetei din Cambodgia, WKB, și de către alte societăți din Cambodgia care nu au efectuat exporturi.

                     (24)

                     Importurile efectuate de alte societăți, active în principal în industria confecțiilor și a textilelor, au fost relativ scăzute ca volum și au fost consumate intern în Cambodgia – în evidențele vamale nu este înregistrată nicio altă tranzacție de export al acidului citric sau al sării de lămâie, în afara exporturilor efectuate de WKB. Prin urmare, aceste importuri pot fi excluse din analiza modificării configurației schimburilor comerciale dintre Cambodgia, RPC și Uniune.

                     (25)

                     WKB a apărut pentru prima dată în statisticile vamale ale Cambodgiei ca importator de acid citric în 2015. Importurile WKB sunt substanțiale în comparație cu restul importurilor cambodgiene și manifestă o tendință de creștere în perioada cuprinsă între anul 2015 și PR.

                     (26)

                     WKB figura, de asemenea, în 2015, pe primul loc în statisticile privind exporturile, ca exportator de sare de lămâie, atât către Uniune, cât și către țările terțe.

                     (27)

                     Datele privind importurile din Cambodgia ale produsului în cauză originar din China și exporturile din Cambodgia către Uniune ale produsului care face obiectul anchetei sunt prezentate în tabelele de mai jos. Ar trebui subliniat că volumele exporturilor sunt cu mult mai mari decât volumele importurilor, fapt care este explicat mai jos prin procesul de producție al WKB.

                        Tabelul 1

                        Volumul importurilor (în tone) din RPC către Cambodgia

                                 2014

                                 2015

                                 2016

                                 PR

                                 WKB (*1)

                                 0

                                 2 250

                                 1 200

                                 2 990

                                 Alte societăți (*2)

                                 398

                                 497

                                 581

                                 533

                                    Totalul importurilor

                                    398

                                    2 747

                                    1 781

                                    3 523

                                    Sursă: autoritățile vamale din Cambodgia

                        Tabelul 2

                        Volumul exporturilor (în tone) din Cambodgia

                                 2014

                                 2015

                                 2016

                                 PR

                                 WKB (*3)

                                 0

                                 872

                                 9 174

                                 24 221

                                 Alte societăți

                                 0

                                 0

                                 0

                                 0

                                    Totalul exporturilor
                                     (*4)

                                 0

                                 872

                                 9 174

                                 24 221

                                    Sursă: autoritățile vamale din Cambodgia

                     (28)

                     Creșterea volumelor, atât în ceea ce privește exporturile din Cambodgia către Uniune, cât și exporturile din RPC către Cambodgia, a avut loc în urma continuării măsurilor și a creșterii taxelor antidumping definitive prin Regulamentul de punere în aplicare (UE) 2015/82. Aceasta constituie o modificare în configurația schimburilor comerciale dintre RPC și Cambodgia, pe de o parte, și dintre Cambodgia și Uniune, pe de altă parte.

               2.3.   Presupusa practică de eludare

         2.3.1.   Un alt motiv întemeiat sau o altă justificare economică decât instituirea taxei antidumping

                     (29)

                     În conformitate cu concluziile anchetei, există un motiv întemeiat sau o justificare economică pentru începerea activității economice și pentru stabilirea producției WKB în Cambodgia. Faptul că un investitor chinez a investit în WKB nu modifică aceste constatări. Într-adevăr, principalul motiv pentru localizarea instalațiilor de producție în Cambodgia a fost un pachet de stimulente oferit investitorului chinez.

                     (30)

                     WKB a fost înființată în 2014 (producția a început în 2015). Înainte de înființarea WKB, Er-Kang Group (grupul de societăți-mamă al WKB) nu a fost implicat în fabricarea produsului în cauză în RPC. Er-Kang Group nu desfășoară nicio activitate de producție în Malaysia, unde măsurile au fost extinse recent prin Regulamentul (UE) 2016/32.

                     (31)

                     Înființarea WKB a făcut parte dintr-un proiect de investiții mai mare. În același timp, alte două societăți (un producător de amidon și un producător de amidon specializat) au fost înființate în același loc de Er-Kang Group.

                     (32)

                     Decizia de a localiza producția în Cambodgia a fost determinată într-o oarecare măsură de accesul la materii prime (cassava), dar ea a fost influențată într-o și mai mare măsură de pachetul de stimulente oferit de guvernul cambodgian. Astfel cum s-a confirmat în timpul consultărilor cu Consiliul pentru Dezvoltare al Cambodgiei și cu Ministerul de Finanțe din Cambodgia, investiția totală a Er-Kang Group a fost calificată drept proiect de investiții calificate („qualified investment project – QIP”). Cu condiția îndeplinirii anumitor criterii privind valoarea investițiilor și ocuparea forței de muncă locale (sunt definite praguri, în funcție de sectorul de activitate) și a angajamentelor la export, QIP oferă anumite privilegii în ceea ce privește taxele vamale și taxele de import asupra mașinilor și a materiilor prime, precum și o perioadă de grație pentru impozitul pe venit.

               2.3.2.   Afirmația privind transbordarea

                     (33)

                     Astfel cum se menționează în considerentul 6, practica de eludare care a făcut obiectul afirmațiilor din cerere a fost transbordarea, cu sau fără operațiuni minore de transformare, a produsului în cauză via Cambodgia către Uniune.

                     (34)

                     Pentru a evalua această afirmație, Comisia a examinat cantitățile și tipurile de produs în cauză importate în Cambodgia, dacă fabricarea sau anumite etape ale fabricării produsului care face obiectul anchetei au loc în Cambodgia, detalii privind procesul de fabricare, precum și cantitățile și tipurile de produs care face obiectul anchetei care sunt exportate către Uniune.

                     (35)

                     Având în vedere că singurul exportator al produsului care face obiectul anchetei, astfel cum se explică în considerentul 22, este WKB, Comisia și-a limitat examinarea la această societate.

                     (36)

                     Ancheta a confirmat că WKB dispune de o linie de producție completă și activă (inclusiv de rezervoare de fermentare) a produsului care face obiectul anchetei, situată în Cambodgia, și că produsul exportat ulterior către Uniune este fabricat în locul respectiv.

                     (37)

                     WKB are un proces de fabricare a sării de lămâie în care acidul citric este utilizat ca una din materiile prime. Acest acid citric este importat în principal din RPC, dar și din Thailanda. Decizia privind țara de origine se bazează pe nivelurile prețurilor. Prin urmare, aceste operațiuni sunt raționale din punct de vedere economic și nu implică nicio intenție de eludare. Într-adevăr, în cazul în care singura sa intenție ar fi fost de a eluda măsurile, WKB ar fi importat numai din RPC și, ulterior, ar fi exportat produsul către Uniune direct sau după efectuarea unor mici transformări.

                     (38)

                     În plus, trebuie subliniat faptul că în procesul de fabricație se utilizează doar o cantitate relativ mică de acid citric, în comparație cu cantitatea finală de sare de lămâie produsă. Acidul citric este adăugat într-un stadiu tardiv al procesului de fabricare, pentru a reduce valoarea pH-ului produsului final.

                     (39)

                     În cele din urmă, nicio cantitate de acid citric importat de WKB, fie originar din China, fie din Thailanda, nu este vândută sau exportată ulterior de societate.

                     (40)

                     Constatările din considerentele 37-39 au fost confirmate în urma unei verificări efectuate la fața locului asupra achizițiilor, a circulației stocurilor de materie primă în cauză și a evidențelor privind consumul, precum și asupra stocurilor și volumului de vânzări de produs final, și anume sarea de lămâie.

                     (41)

                     Având în vedere aceste constatări, se concluzionează că afirmațiile privind transbordarea și eludarea măsurilor instituite la importurile din RPC prin intermediul transporturilor provenind din Cambodgia nu pot fi confirmate. Acidul citric este o materie primă (importată din RPC sau din Thailanda) care este utilizată de WKB în cantități limitate pentru producția de sare de lămâie.

                     (42)

                     În urma comunicării constatărilor anchetei, industria din Uniune a formulat observații cu privire la constatările care dau naștere unor dubii cu privire la proporția de acid citric utilizată în procesul de fabricare a sării de lămâie și la tratamentul general al acidului citric ca materie primă în procesul de fabricare a sării de lămâie. Potrivit industriei din Uniune, acidul citric ar fi mai degrabă un semi-produs decât o materie primă, iar procesul de fermentare este cel care ar duce la obținerea acidului citric care este ulterior transformat în sare de lămâie.

                     (43)

                     În această privință, trebuie subliniat faptul că procesul de fabricare utilizat de WKB este diferit de procesul de fabricare utilizat de industria din Uniune. Astfel cum se indică în considerentele 37, 38 și 40, cantitatea de acid citric achiziționată și utilizată în procesul de fabricare, originea acestuia și stadiul în care este adăugat în procesul de fabricare au fost verificate la sediul WKB. În plus, chiar și în eventualitatea în care afirmațiile industriei din Uniune referitoare la procesul de fabricare ar fi confirmate, ele nu ar afecta, în general, evaluarea Comisiei cu privire la eludarea măsurilor în lumina constatărilor prezentate în considerentul 49.

                     (44)

                     În plus, industria din Uniune a indicat că pe site-ul său internet oficial, WKB se descria drept producător atât de acid citric, cât și de sare de lămâie. Site-ul internet a fost modificat numai după septembrie 2017, iar acidul citric a fost eliminat de pe lista de produse.

                     (45)

                     În această privință, este clar, pe baza statisticilor vamale cambodgiene detaliate, precum și a evidențelor WKB privind producția, achizițiile și vânzările, că această societate nu a fost niciodată implicată în fabricarea și/sau vânzarea de acid citric.

                     (46)

                     Astfel cum s-a explicat în considerentele 47-50, de asemenea, operațiunile WKB din Cambodgia nu pot fi considerate drept transformare minoră a produsului în scopul evitării taxelor antidumping, astfel cum s-a afirmat în cerere. În plus, deoarece atât acidul citric, cât și sarea de lămâie fac obiectul măsurilor antidumping, această transformare minoră nu ar constitui o practică diferită față de transbordare, iar ancheta a arătat că WKB nu efectuează operațiuni de transbordare.

               2.3.3.   Operațiuni de asamblare

                     (47)

                     Astfel cum se menționează în considerentul 12 din regulamentul de deschidere, în cazul în care, în cursul anchetei, sunt constatate practici de eludare via Cambodgia reglementate de articolul 13 din regulamentul de bază, altele decât transbordarea, ele pot, de asemenea, să fie supuse anchetei. Prin urmare, Comisia a analizat dacă în Cambodgia au avut loc operațiuni de asamblare în sensul articolului 13 alineatul (2) din regulamentul de bază și dacă astfel de operațiuni constituie o eludare.

                     (48)

                     În conformitate cu articolul 13 alineatul (2) litera (b) din regulamentul de bază, în scopul stabilirii existenței unei eludări a măsurilor antidumping prin operațiuni de asamblare, Comisia trebuie să verifice dacă componentele (materiile prime) utilizate în operațiunea de asamblare din țările care fac obiectul măsurilor antidumping constituie minimum 60 % din valoarea totală a componentelor (materiilor prime) produsului asamblat și dacă valoarea adăugată a componentelor (materiilor prime) încorporate nu depășește 25 % din costul de fabricație.

                     (49)

                     În cazul WKB, s-a constatat că materiile prime originare din țara care face obiectul măsurilor (și anume RPC) nu au reprezentat minimum 60 % din valoarea totală a materiilor prime utilizate pentru fabricarea produsului care face obiectul anchetei.

                     (50)

                     Întrucât ancheta a arătat că nu a fost îndeplinit criteriul de 60 % și că operațiunea de asamblare nu poate fi considerată drept eludare în sensul articolului 13 alineatul (2) din regulamentul de bază, nu s-a considerat necesar să se examineze cel de-al doilea criteriu privind valoarea adăugată de 25 % din costul de fabricație.

               2.3.4.   Concluzie privind eludarea

                     (51)

                     Având în vedere considerentele 29-50, se concluzionează că nu a fost găsită nicio dovadă de eludare în sensul articolului 13 alineatele (1) și (2) din regulamentul de bază în ceea ce privește activitatea WKB.

                     (52)

                     Întrucât WKB reprezintă 100 % din exporturile cambodgiene de produs care face obiectul anchetei către Uniune în cursul PA, nu s-a putut stabili că măsurile în vigoare privind importurile originare din RPC sunt eludate prin importurile expediate din Cambodgia.

               2.4.   Compromiterea efectelor corective ale taxei și dovada existenței dumpingului

                     (53)

                     Întrucât ancheta a arătat că operațiunile efectuate în Cambodgia nu pot fi considerate drept eludare în sensul articolului 13 alineatele (1) și (2) din regulamentul de bază, nu s-a considerat necesar să se examineze aspectele respective.

               3.   ÎNCHIDEREA ANCHETEI

                     (54)

                     Având în vedere constatările din considerentele 51 și 52, prezenta anchetă antieludare ar trebui să fie închisă. Prin urmare, ar trebui să se înceteze înregistrarea importurilor produsului care face obiectul anchetei introdusă prin regulamentul de deschidere, iar regulamentul respectiv ar trebui abrogat.

                     (55)

                     Părțile interesate au fost informate cu privire la faptele și considerațiile esențiale care stau la baza intenției Comisiei de a închide ancheta și li s-a oferit posibilitatea de a prezenta observații. Observațiile primite nu au fost în măsură să modifice concluziile de mai sus.

                     (56)

                     Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din regulamentul de bază,

               ADOPTĂ PREZENTUL REGULAMENT:

            Articolul 1
            Se închide ancheta deschisă prin Regulamentul de punere în aplicare (UE) 2017/2300 al Comisiei pentru a stabili dacă importurile în Uniune de acid citric (inclusiv citratul trisodic dihidrat) originar din Republica Populară Chineză, încadrat în prezent la codurile NC ex 2918 14 00 (codul TARIC 2918140090) și ex 2918 15 00 (codul TARIC 2918150019) și expediat din Cambodgia, indiferent dacă acesta este sau nu declarat ca fiind originar din Cambodgia, eludează măsurile instituite prin Regulamentul de punere în aplicare (UE) 2015/82 al Comisiei.

            Articolul 2
            Autoritățile vamale suspendă înregistrarea importurilor instituită în conformitate cu articolul 2 din Regulamentul de punere în aplicare (UE) 2017/2300 al Comisiei.

            Articolul 3
            Regulamentul de punere în aplicare (UE) 2017/2300 al Comisiei se abrogă.

            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 septembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21.

            (2)  Regulamentul (CE) nr. 1193/2008 al Consiliului din 1 decembrie 2008 de instituire a unei taxe antidumping definitive și de colectare definitivă a taxelor provizorii la importurile de acid citric originar din Republica Populară Chineză (JO L 323, 3.12.2008, p. 1).

            (3)  Regulamentul de punere în aplicare (UE) 2015/82 al Comisiei din 21 ianuarie 2015 de instituire a unei taxe antidumping definitive la importurile de acid citric originar din Republica Populară Chineză, ca urmare a unei reexaminări în perspectiva expirării măsurilor efectuată în temeiul articolului 11 alineatul (2) din Regulamentul (CE) nr. 1225/2009 al Consiliului și a unor reexaminări intermediare parțiale efectuate în temeiul articolului 11 alineatul (3) din Regulamentul (CE) nr. 1225/2009 (JO L 15, 22.1.2015, p. 8).

            (4)  Regulamentul de punere în aplicare (UE) 2016/32 al Comisiei din 14 ianuarie 2016 de extindere a taxei antidumping definitive instituite prin Regulamentul de punere în aplicare (UE) 2015/82 privind importurile de acid citric originar din Republica Populară Chineză la importurile de acid citric expediat din Malaysia, declarat sau nu ca fiind originar din Malaysia (JO L 10, 15.1.2016, p. 3).

            (5)  Regulamentul de punere în aplicare (UE) 2017/2300 al Comisiei din 12 decembrie 2017 de deschidere a unei anchete privind eventuala eludare a măsurilor antidumping instituite prin Regulamentul de punere în aplicare (UE) 2015/82 la importurile de acid citric din Republica Populară Chineză prin importuri de acid citric expediat din Cambodgia, indiferent dacă au fost sau nu declarate ca fiind originare din Cambodgia, și de supunere a acestor importuri la înregistrare (JO L 329, 13.12.2017, p. 39).

            (*1)  numai acid citric

            (*2)  acid citric și sare de lămâie

            (*3)  numai sare de lămâie

            (*4)  exporturile către UE rămân în continuare cuprinse între 55 % și 85 % din totalul exporturilor


title: Regulamentul de punere în aplicare (UE) 2018/1235 al Comisiei din 12 septembrie 2018 de înregistrare a unei denumiri în Registrul denumirilor de origine protejate și al indicațiilor geografice protejate [„Αγκινάρα Ιρίων” (Agkinara Irion) (IGP)]

text:
                  14.9.2018

                  RO

                  Jurnalul Oficial al Uniunii Europene

                  L 231/19

         REGULAMENTUL DE PUNERE ÎN APLICARE (UE) 2018/1235 AL COMISIEI
         din 12 septembrie 2018
         de înregistrare a unei denumiri în Registrul denumirilor de origine protejate și al indicațiilor geografice protejate [„Αγκινάρα Ιρίων” (Agkinara Irion) (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Αγκινάρα Ιρίων” (Agkinara Irion), depusă de Grecia, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Αγκινάρα Ιρίων” (Agkinara Irion) ar trebui, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Αγκινάρα Ιρίων” (Agkinara Irion) (IGP).
            Denumirea menționată la primul paragraf identifică un produs din clasa 1.6. Fructe, legume și cereale, proaspete sau prelucrate, din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 septembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  JO C 53, 13.2.2018, p. 7.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2018/1231 al Consiliului din 13 septembrie 2018 privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene

text:
                  14.9.2018

                  RO

                  Jurnalul Oficial al Uniunii Europene

                  L 231/11

         REGULAMENTUL DE PUNERE ÎN APLICARE (UE) 2018/1231 AL CONSILIULUI
         din 13 septembrie 2018
         privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/1509 al Consiliului din 30 august2017 privind măsuri restrictive împotriva Republicii Populare Democrate Coreene și de abrogare a Regulamentului (CE) nr. 329/2007 (1), în special articolul 47 alineatul (5),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 30 august 2017, Consiliul a adoptat Regulamentul (UE) 2017/1509.

                     (2)

                     La 8 august 2018, Comitetul Consiliului de Securitate al Organizației Națiunilor Unite (CSONU) instituit în temeiul Rezoluției 1718 (2006) a CSONU a modificat informațiile referitoare la o entitate inclusă pe lista celor cărora li se aplică măsuri restrictive.

                     (3)

                     Prin urmare, anexa XIII la Regulamentul (UE) 2017/1509 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa XIII la Regulamentul (UE) 2017/1509 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 septembrie 2018.

                  Pentru Consiliu

                  Președintele

               J. BOGNER-STRAUSS

            (1)  JO L 224, 31.8.2017, p. 1.

            ANEXĂ
            În anexa XIII la Regulamentul (UE) 2017/1509, în secțiunea „(b) Persoane juridice, entități și organisme”, rubrica 71 se înlocuiește cu următorul text:

                           Denumire

                           Pseudonimul

                           Locul de desfășurare a activității

                           Data desemnării de către ONU

                           Alte informații

                           „71.

                           PRO-GAIN GROUP CORPORATION

                           30.3.2018

                           Companie deținută sau controlată de Tsang Yung Yuan și implicată în transferuri ilicite de cărbune din RPDC.”


title: Regulamentul de punere în aplicare (UE) 2018/1500 al Comisiei din 9 octombrie 2018 privind nereînnoirea aprobării substanței active tiram, precum și de interzicere a utilizării și a vânzării semințelor tratate cu produse de protecție a plantelor care conțin tiram, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  10.10.2018

                  RO

                  Jurnalul Oficial al Uniunii Europene

                  L 254/1

         REGULAMENTUL DE PUNERE ÎN APLICARE (UE) 2018/1500 AL COMISIEI
         din 9 octombrie 2018
         privind nereînnoirea aprobării substanței active tiram, precum și de interzicere a utilizării și a vânzării semințelor tratate cu produse de protecție a plantelor care conțin tiram, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1), articolul 49 alineatul (2) și articolul 78 alineatul (2),
         întrucât:

                     (1)

                     Prin Directiva 2003/81/CE a Comisiei (2), substanța tiram a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE se consideră a fi fost aprobate în temeiul Regulamentului (CE) nr. 1107/2009 și sunt menționate în partea A din anexa la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active tiram, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 30 aprilie 2019.

                     (4)

                     În conformitate cu articolul 1 din Regulamentul de punere în aplicare (UE) nr. 844/2012 al Comisiei (5), a fost depusă o cerere de reînnoire a aprobării substanței tiram, în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la data de 20 ianuarie 2016, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a comunicat solicitantului și statelor membre raportul de evaluare a reînnoirii aprobării în vederea formulării de observații și a transmis Comisiei observațiile primite. De asemenea, autoritatea a pus dosarul suplimentar rezumativ la dispoziția publicului.

                     (8)

                     La 27 ianuarie 2017, autoritatea a comunicat Comisiei concluzia sa (6) cu privire la posibilitatea ca substanța tiram să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a identificat un risc acut ridicat pentru consumatori și pentru lucrători generat de aplicarea pe frunze prin pulverizare a substanței tiram. În plus, s-a identificat un risc ridicat pentru păsări și mamifere în toate utilizările reprezentative evaluate, inclusiv tratarea semințelor, chiar luând în considerare aplicarea unor ajustări de nivel superior în cadrul evaluării riscurilor. Definițiile reziduurilor în scopul evaluării riscurilor nu au putut fi derivate pe baza informațiilor incomplete disponibile cu privire la metabolitul M1 și, prin urmare, evaluarea riscului pentru consumatori prin aport alimentar nu a putut fi finalizată, iar limitele maxime de reziduuri nu au putut fi stabilite. În plus, formarea amidei N-N-dimetilnitroase (NDMA), o substanță care prezintă motive de îngrijorare având în vedere că pericolul său intrinsec în apa potabilă, atunci când apele de suprafață și subterane care conțin tiram și metabolitul său DMCS sunt supuse proceselor de tratare a apei, nu a putut fi exclus de autoritate pe baza informațiilor disponibile și, în plus, autoritatea a constatat un risc ridicat pentru organismele acvatice generat de expunerea la DMCS, pe baza informațiilor limitate disponibile. De asemenea, pe baza informațiilor disponibile, autoritatea nu a putut trage concluzii cu privire la potențialul efect de perturbator endocrin al substanței tiram.

                     (9)

                     Comisia a invitat solicitantul să își prezinte observațiile privind concluzia autorității. În plus, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, Comisia a invitat solicitantul să prezinte observații privind proiectul de raport de reînnoire. Solicitantul și-a prezentat observațiile, acestea fiind examinate cu atenție.

                     (10)

                     Cu toate acestea, în pofida argumentelor prezentate de solicitant, aspectele problematice legate de substanță nu au putut fi eliminate.

                     (11)

                     În consecință, nu s-a putut stabili, cu privire la una sau mai multe utilizări reprezentative ale cel puțin unui produs de protecție a plantelor, îndeplinirea criteriilor de aprobare prevăzute la articolul 4 din Regulamentul (CE) nr. 1107/2009. Prin urmare, este oportun să nu se reînnoiască aprobarea substanței active tiram, în conformitate cu articolul 20 alineatul (1) litera (b) din regulamentul menționat.

                     (12)

                     La 18 mai 2018, reclamantul a declarat Comisiei în scris faptul că retrage din cererea de reînnoire utilizările reprezentative în ceea ce privește aplicarea prin pulverizare pe frunze.

                     (13)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (14)

                     Ținând cont de riscurile identificate pentru păsări și mamifere sălbatice prezentate de semințele tratate, introducerea pe piață și utilizarea semințelor tratate cu produse de protecție a plantelor care conțin tiram ar trebui interzisă.

                     (15)

                     Interdicția privind introducerea pe piață și utilizarea semințelor tratate ar trebui să se aplice începând cu 31 ianuarie 2020, pentru a permite o perioadă de tranziție suficientă pentru ca lanțul de aprovizionare cu semințe să ia în considerare disponibilitatea limitată a semințelor care nu sunt tratate cu produse care conțin tiram.

                     (16)

                     Statelor membre ar trebui să li se acorde timp suficient pentru a retrage autorizațiile produselor de protecție a plantelor care conțin tiram.

                     (17)

                     Pentru produsele de protecție a plantelor care conțin tiram, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, această perioadă ar trebui să expire cel târziu la 30 aprilie 2019 pentru produsele de protecție a plantelor utilizate pentru aplicarea pe frunze și la 30 ianuarie 2020 pentru celelalte produse de protecție a plantelor, inclusiv cele utilizate pentru tratarea semințelor.

                     (18)

                     Regulamentul de punere în aplicare (UE) 2018/524 al Comisiei (7) a amânat data de expirare a substanței tiram până la 30 aprilie 2019 pentru a permite ca procesul de reînnoire să fie finalizat înainte de expirarea aprobării substanței respective. Cu toate acestea, având în vedere faptul că a fost luată o decizie înainte de acest termen de expirare prelungit, prezentul regulament ar trebui să se aplice cât mai curând posibil.

                     (19)

                     Prezentul regulament nu exclude prezentarea unei noi cereri pentru aprobarea substanței tiram, în conformitate cu articolul 7 din Regulamentul (CE) nr. 1107/2009.

                     (20)

                     Comitetul permanent pentru plante, animale, produse alimentare și hrană pentru animale nu a emis un aviz în termenul stabilit de președintele său. S-a considerat că este necesar un act de punere în aplicare, iar președintele a prezentat proiectul actului de punere în aplicare comitetului de apel în vederea unor deliberări suplimentare. Comitetul de apel nu a emis un aviz,

               ADOPTĂ PREZENTUL REGULAMENT:

            Articolul 1
            Nereînnoirea aprobării substanței active
            Nu se reînnoiește aprobarea substanței active tiram.

            Articolul 2
            Modificarea Regulamentului de punere în aplicare (UE) nr. 540/2011
            În partea A a anexei la Regulamentul de punere în aplicare (UE) nr. 540/2011, se elimină rândul 73 referitor la tiram.

            Articolul 3
            Interzicerea introducerii pe piață a semințelor tratate
            Semințele care au fost tratate cu produse de protecție a plantelor care conțin tiram nu se utilizează și nu se introduc pe piață.

            Articolul 4
            Măsuri tranzitorii
            Statele membre retrag autorizațiile acordate pentru produsele de protecție a plantelor care conțin tiram ca substanță activă până cel târziu la 30 ianuarie 2019.

            Articolul 5
            Perioada de grație
            Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și ar trebui să expire cel târziu la 30 aprilie 2019 pentru produsele de protecție a plantelor utilizate pentru aplicarea pe frunze și la 30 ianuarie 2020 pentru celelalte produse de protecție a plantelor, inclusiv cele utilizate pentru tratarea semințelor.

            Articolul 6
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Articolul 3 se aplică de la 31 ianuarie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 octombrie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2003/81/CE a Comisiei din 5 septembrie 2003 de modificare a Directivei 91/414/CEE a Consiliului în vederea includerii substanțelor active molinat, tiram și ziram (JO L 224, 6.9.2003, p. 29).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA (Autoritatea Europeană pentru Siguranța Alimentară), 2016. Conclusion on the peer review of the pesticide risk assessment of the active substance thiram (Concluzia evaluării inter pares a riscului utilizării substanței active tiram ca pesticid). EFSA Journal 2017;15(7):4700 [29 pp.]. doi:10.2903/j.efsa.2017.4700.

            (7)  Regulamentul de punere în aplicare (UE) 2018/524 al Comisiei din 28 martie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active Bacillus subtilis (Cohn 1872) tulpina QST 713, identică cu tulpina AQ 713, clodinafop, clopiralid, ciprodinil, diclorprop-P, fosetil, mepanipirim, metconazol, metrafenon, pirimicarb, Pseudomonas chlororaphis tulpina: MA 342, pirimetanil, quinoxifen, rimsulfuron, spinosad, tiacloprid, tiametoxam, tiram, tolclofos-metil, triclopir, trinexapac, triticonazol și ziram. (JO L 88, 4.4.2018, p. 4).